Ralf Schumacher (2008)
**Ralf Schumacher** (sündinud 30. juunil 1975 Nordrhein-Westfalenis Hürthis) on Saksamaa DTM-sarja sõitja.

Ralf Schumacher on Michael Schumacheri noorem vend.

Enne Vormel 1
-------------

Sarnaselt vennaga hakkas Ralf kartidega sõitma juba lapsena: kolmeaastaselt Kerpeni rajal, kus nende vanemad töötasid. 1989 ja 1991 tuli ta Saksamaa juunioride klassi meistriks.

1992. ja 1993. aastal sõitis Ralf Vormel BMW juunioride sarjas ning tuli vastavalt 6. ja 2. kohale.

1994 osales Ralf Saksamaa Vormel 3 sarjas, kus 19 etapist võitis 2 kvalifikatsiooni ja 1 etapi ning oli kokkuvõttes 158 punktiga kolmas. Sel aastal saavutas ta Macao Grand Prix'l 4. koha, Monaco Grand Prix'l 15. koha (võitis Giancarlo Fisichella, 10. Alexander Wurz) ja Vormel 3 meistrite sõidu ta katkestas.

1995 osales ta samadel võistlustel ja tegi seda märksa paremini. Vormel 3 sarjas võitis ta 15 etapist 2 kvalifikatsiooni ja 3 etappi ning oli 171 punktiga argentiinlase Norberto Fontana järel teine. Macao Grand Prix'l võitis ta nii kvalifikatsiooni kui kogu sõidu. Monaco Grand Prix'l oli ta itaallase Gianantonio Pacchioni järel teine (Alexander Wurz 6. Norberto Fontana 8.). Vormel 3 meistrite sõidu kvalifikatsiooni lõpetas ta Fontana järel ja Pacchioni ees teisena ning põhisõidu Fontana järel ja Hlio Castronevesi ees samuti teisena.

1996 osales Schumacher Vormel Nipponi sarjas, kus 10 etapist võitis 2 kvalifikatsiooni ja 3 etappi, aga ei sõitnud ühtki kiireimat ringi. Kokkuvõttes tuli ta 40 punktiga Jaapani meistriks (Fontana 5. Pedro de la Rosa 8.). Samal aastal osales ta ka Jaapani sportautode meistrivõistluste 6 etapil, millest võitis 4 kvalifikatsiooni ja 3 etappi. See andis sarja kokkuvõttes 60 punktiga 2. koha.

Vormel 1
--------

### 1997–1998: Jordan

1997. aastaks vajas Jordan kaht sõitjat, sest eelmise aasta sõitjatest oli Martin Brundle spordist loobunud ja Rubens Barrichello oli läinud äsja moodustatud Stewartisse. Nende asemele palgati debütant Ralf Schumacher ja Fisichella. Tulemuseks oli Jordani läbi aegade parim hooaeg. Schumacher tuli juba 3. etapil Argentinas kolmandaks. Sel päeval oli ta 21 aastat ja 287 päeva vana, millega sai temast Vormel 1 kõigi aegade noorimaks esikolmikusse tulnud sportlane. 2003 ületas selle rekordi Fernando Alonso. Fisichella sai järgmisel etapil San Marinos 4. kohaga oma esimesed punktid, tuli Kanadas kolmandakski ja lisas Belgias koguni teise koha. Kokku oli Fisichella 20 punktiga 8. ja Schumacher 13 punktiga 11. Etapivõit jäi küll saamata, ent veel kunagi polnud Jordan saanud ühel hooajal kolme poodiumikohta, ühelt sportlaselt 20 punkti ega kokku 33 punkti. Meeskondlikult oli Jordan 5.

Järgmiseks aastaks pikendas Jordan lepingu just Schumacheriga, palgates Fisichella asemele eksmaailmameistri Damon Hilli, kes tõigi Jordanile läbi aegade esimese etapivõidu, kuid kokkuvõttes sai samamoodi 20 punkti ja Schumachergi ei saanud rohkem. Poole hooaja peal, pärast 8 etappi polnud veel kummalgi ainsatki punkti, siis olukord paranes. Belgiast, kus esimesel ringil katkestas kokkupõrgete tõttu 7 sõitjat, saadi koguni kaksikvõit ja Schumacher võinuks võitagi, kui meeskonna juhid poleks tal käskinud mitte Hillist mööda sõita. Järgmisel etapil Itaalias oli Schumacher kolmas. Hooaja kokkuvõttes oli Hill 20 punktiga 6. Schumacher 14 punktiga 10. ja Jordan 34 punktiga 11 meeskonna seas 4.

Tiimikäskude tõttu halvenes Schumacheri suhe Jordaniga, ning ta vend Michael (kes oli ise Jordani tiimist 1991. aastal peale oma esimest etappi üle läinud Benettoni) ütles Eddie Jordanile, et Ralf ei sõida enam kunagi Jordani tiimis ja ostis ta lepingu kahe miljoni naelsterlingi eest välja.

Schumacher tuli 1999 Kanadas 4. kohale.
### 1999–2004: Williams

1999. aastaks sai Schumacher koha Williamsisse ja tema asemele Williamsist Jordanisse läks Heinz-Harald Frentzen, kes sõitis Jordanis välja oma elu parima, 3. kohaga lõppenud hooaja. Seevastu Jordani esisõitjaks jäänud Hill kogus vaevased 7 punkti ja tema vormelikarjäär lõppes. Teine eelmisel aastal Williamsis sõitnu Jacques Villeneuve läks suurte lootustega äsjamoodustatud BARi, aga lootused jäid tühjadeks ja BAR jäi ainsagi punktita meeskondlikuks viimaseks.

Williamsisse palgati Schumacheri kõrvale kahel viimasel aastal CART-sarja võitnud Alessandro Zanardi, aga Zanardi võistlused ebaõnnestusid täielikult, ei saanud ainsatki punkti ja läks järgmiseks aastaks CART-sarja tagasi. Schumacher oli avaetapil Austraalias kolmas ja Inglismaal samuti. Itaalias tuli ta Frentzeni järel teiseks, sõites kiireima ringi. Hooaja kokkuvõttes oli Schumacher 35 punktiga 6. Zanardi 19. ja Williams meeskondlikult 5.

2000. aastaks palkas Williams Schumacheri kõrvale debütandi Jenson Buttoni. Kohe teisel etapil Brasiilias sai Button kõigi aegade noorimaks Vormel 1 sõitjaks, kes punktikohale jõudnud, aga poodiumile ta ei pääsenud ja oli hooaja kokkuvõttes 12 punktiga 8. Schumacher sai 3 kolmandat kohta ja oli 24 punktiga 5. Kokkuvõttes saavutas Williams 36 punktiga 3. koha.

2001. aastaks saatis Williams Buttoni, kellega tal oli endiselt kehtiv leping, sõitma Bennettoni, kus ta lõpetas hooaja 17. kohal. Tema asemel sõitis Schumacheri kõrval Vormel 1 debütant Juan Pablo Montoya. Pärast 10 esimest etappi oli Montoyal kirjas 8 katkestamist ja 2 teist kohta, Itaalias ta võitiski. Kuid Schumacheri tulemused olid veel paremad: ta võitis ühe kvalifikatsiooni ja 3 etappi ja sõitis 5 etapil kiireima ringi. Kokkuvõttes oli Schumacher 49 punktiga 4. Montoya 31 punktiga 6. ja Williams 80 punktiga 3. Hooajal võitis ta oma esimese etapivõidu San Marinos ja ka teise Kanadas, kus ta vend Michael tuli teiseks. See oli esimene kord Vormel 1 ajaloos, kui kaks venda on võtnud kaksikvõidu. Prantsusmaal järgnes vendade teine kaksikvõit, kui Ralf tuli Michaeli järel 10 sekundiga teiseks.

Ralf Schumacher (2002)
2002. aastaks pikendati mõlema sõitjaga lepingut. Mõlemad katkestasid märksa vähem, sealjuures kõigil 4 etapil, mille Montoya katkestas, oli ta kvalifikatsiooni võitnud. Williamsi ainsa etapivõidu tõi Schumacher, kes ei saanud aga kiireimaid ringe ega kvalifikatsioonivõite, seevastu Montoya võitis 7 kvalifikatsiooni ja saavutas 3 kiireimat ringi. Hooaja kokkuvõttes tuli Montoya 50 punktiga 3. kohale, Schumacher oli 42 punktiga tema taga. Meeskondlikult tõusis Williams 92 punktiga Ferrari (221 punkti) järele teiseks. Schumacher võitis Malaisia GP, järgmisel etapis Brasiilias järgnes vendade kolmas kaksikvõit - Ralf tuli Michaeli järel 0.588 sekundiga teiseks.

2003. aastal jäi jõudude vahekord samaks. Etapivõidud 2:2, kvalifikatsioonivõidud 3:1 Schumacheri kasuks, kiireimad ringid 3:1 Montoya kasuks. Hooaja kokkuvõttes oli Montoya 82 punktiga 3. ja Schumacher 65 punktiga 4. Williams oli 144 punktiga teine, jäädes maha Ferrarist (158), kuid edestades McLarenit (142). Kanada GPl võtsid vennad neljanda kaksikvõidu - Michael edestas Ralfi 0.784 sekundiga, seejärel võitis Schumacher Euroopa ja Prantsuse GP, mis jäi tema viimaseks võiduks.

2004. aasta USA Grand Prix'l sõitis Schumacher rehvi purunemise tõttu müüri kiirusega 290 km/h. Talle mõjus kuni seismajäämiseni kiirendus 78 g, mis on üks kõige rängemaid mootorispordi ajaloos, kus inimene ellu on jäänud. Tal oli ajupõrutus ning väikesed mõrad selgroos. Ta pidi olema 4 päeva haiglas ja mitu kuud kodus ning vahele jätma 6 etappi. Montoya sai hooajal 1 kolmanda, 1 teise ja 1 (viimasel etapil) esikoha, Schumacher piirdus 1 kvalifikatsioonivõidu ja eelviimasel etapil Jaapanis saadud teise kohaga, mis oli Schumacheri vendade viimane kaksikvõit. Kokkuvõttes oli Montoya 58 punktiga 5. Schumacher 24 punktiga 9. ja Williams 88 punktiga 4.

### 2005–2007: Toyota

2005. aastal lahkus Schumacher Williamsist Toyotasse, sest Williams ei tulnud vastu tema nõudmistele palga osas. Montoya lahkus McLarenisse ja Williams ei suutnud nendeta enam kunagi nii kõrget meeskondlikku kohta saavutada.

Toyotas oli Schumacheri partneriks Jarno Trulli. Hooaja alguses oli parem Trulli, kes sai 2 teist kohta (Schumacher nii kõrgele ei küündinudki), aga hooaja lõpuks oli Schumacher 45 punktiga 6. ja Trulli 43 punktiga 7. Meeskond oli 88 punktiga 4. Schumacher võitis 1 kvalifikatsiooni.

Sel hooajal purunes USA Grand Prix' eelsel treeningul Schumacheril taas rehv. Rehvitootja Michelin otsustas, et ta ei suuda tagada oma rehvide ohutust sel rajal, ja kõik Michelini rehvidega sõitvad meeskonnad loobusid sõidust, nii et üksnes 6 sõitjat osalesidki.

Ralf Schumacher (2006)
2006. aastal tegi Toyota sammu tagasi. Schumacheri ja kogu meeskonna parimaks tulemuseks jäi 3. etapilt Austraaliast saadud kolmas koht. Kokku oli ta 20 punktiga 10. ja Trulli 15 punktiga 12. Toyota oli meeskondlikult 35 punktiga 6.

2007. aastal meeskonna allakäik jätkus. Kummagi sõitja parimaks kohaks jäi 6. Trulli oli 8 punktiga 13. ja Schumacher 5 punktiga 16. Kokku andsid 11 punkti siiski 11 meeskonna seas 8. koha. Sel aastal oli Ralf Schumacheri palk Vormel 1 sarjas Mika Häkkise järel suuruselt teine. Trulliga pikendati siiski lepingut, aga Schumacheriga mitte.

Sellega Schumacheri vormelikarjäär lõppes. Ta pidas läbirääkimisi mitme meeskonnaga, sealhulgas McLareni, Toro Rosso ja Force Indiaga, aga need kõik ebaõnnestusid. Teda seostati ka mitme uue meeskonnaga, aga need meeskonnad enamasti jäidki projekti tasemele.

Pärast Vormel 1
---------------

Ralf Schumacher tuli 2008 Brands Hatchis 15. kohale.
2008–2010 sõitis Schumacher DTM sarjas. 2008. aastal jäi tema parimaks kohaks 7. ja ta oli 3 punktiga 14. 2009. aastal oli tema parim koht 5. ja ta oli 9 punktiga 11. 2010. aastal võitis ta 1 kvalifikatsiooni, aga parimaks kohaks etapilt jäi 6. ja ta oli 3 punktiga taas 14.

Eraelu
------

2001. aasta oktoobris abiellus Ralf endise modelli Cora-Caroline Brinkmanniga. 23. oktoobril 2001 sündis nende poeg David. Nad lahutasid 18. veebruaril 2015.

Ka David on sarnaselt isa, onu Michaeli ja nõo Mickiga mootorisporti jõudnud kartide kaudu, 2017. aastal tuli ta Saksamaa kardimeistrivõistlustel teiseks. 2017. aastal hakkas David sõitma Vormel 4 sarjas, 2018. aastal ka Vormel 3 sarjas.

Viited
------

1. ↑  Dhruv George (7. juuni 2020). "How 2 Million Pounds Helped Michael Schumacher Rescue his Brother Ralf". *Essentially Sports*. Vaadatud 25.10.2020.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Ralf Schumacher** |

* 

* Ralf Schumacher *Formula1 History and Statistics* andmebaasis (www.4mula1.ro) (*inglise keeles*)
* 

* Ralf Schumacher *Formula One DataBase* andmebaasis (www.f1db.com) (*inglise, hollandi ja portugali keeles*)
* Ralf Schumacheri fännileht (inglise keeles)